Kampusgeweld kan lei tot tweede MarikanaArgieffoto Die huidige vlaag studente-protesaksies toon direkte ooreenkomste met die Marikana-insident van Augustus 2012. Indien die studente-protesleiers voortgaan om kwaad te stook en geweld en anargie te verromantiseer, kan dieselfde tragiese gebeure as tydens die Marikana-insident ook op kampusse afspeel. Die aanloop tot die gebeure op kampusse die afgelope paar weke is tot dusver dieselfde as dié van Marikana. Soos die betogers op kampus, is die Marikana-betogers toegelaat om die Wet op Oproerige Byeenkomste te oortree. Tydens die Marikana-optogte het geweld en plundering na elke massa-byeenkoms uiteindelik opgebou tot op die punt waar dit nie meer vreedsaam ontlont kon word nie. Die parallelle tussen Marikana en die kampusgeweld van die afgelope ruk, is ook duidelik sigbaar in dié sin dat buitestaanders met ŉ sterk politieke agenda poog om individue wat regstreeks by die konflik betrokke is, te oortuig dat hulle vir ŉ edel saak veg. Betogers word deur hierdie individue oortuig dat oproer en nie vreedsame onderhandelinge nie, die enigste uitweg is. Die EFF en die Workers and Socialist Party (Wasp) is redelik sentraal tot die huidige gebeure op die verskeie kampusse en so was hulle “toevallig” ook tydens die Marikana-gebeure betrokke. Die “wenners” na Marikana was juis hierdie militante groepe wat eers agter die skerms werksaam was en van agter hul verskuilde agendas op die voorgrond getree het ná die tragiese gebeure wat wêreldnuus geword het. Mametlwe Sebei, die leier van Wasp, het tydens ŉ onderhoud met The Star in Januarie 2016 bekend gemaak hulle gaan vanjaar anargie skep om die ANC tot ŉ val te bring en dat die universiteite hul fokusarea sal wees. So het Wasp, effe arrogant, ook krediet geneem vir al die studente-opstande sedert 2015. Gepaardgaande is die EFF se radikale betrokkenheid op al die kampusse alombekend en gerugte doen gereeld die rondte dat opstokers betaal word om geweld aan te hits. Tydens Marikana was dit juis die jonger garde wat meer beïnvloedbaar was, wat die leiding tydens die gewelddadige optogte geneem het. Hierteenoor het ouer lede van verskeie belanghebbende partye ŉ gedeelde kommer gehad dat die gedrag, optrede en wyse van geskilbeslegting nie aanvaarbaar is nie. Laasgenoemde het nou met die kampusgeweld ook duidelik na vore gekom, toe die leierskap van die Solidariteit Beweging saam met ander belanghebbende partye byeengekom het om ŉ gesamentlike oplossing vir die kampusgeweld te vind. Die huidige verskynsel op kampusse, waar edele eise voorgehou word, maar onstabiliteit die einddoel is, wek die meeste kommer, aangesien dit bykans onmoontlik is om aan al die eise te voldoen en dit dan tot onophoudelike geweld lei, wat onherstelbare skade tot gevolg het. Die Marikana-onrus het vir ŉ verdere 18 maande voortgeduur soos wat sy vernietigende uitwerking en verskuilde agendas aan die lig gekom het. Die Marikana-tragedie het ook die klimaat geskep vir die vernietigende staking van vyf maande in die platinumbedryf wat daarop gevolg het. Wat beteken dat, volgens die parallelle, die studente-oproer nog lank kan voortduur. Diegene met verskuilde politieke agendas, wat studente tot oproer en geweld opsweep, moet nou geïdentifiseer en geïsoleer word om die vernietigende rimpeleffek daarvan te keer. Gewelddadige protesaksie benadeel uiteindelik diegene, wat vir die verskuilde agendas geval het, die meeste. Die Marikana-stryders word tot vandag toe negatief geraak deur die krimpende mynbedryf, werkloosheid, die afname in mynboubeleggers, onophoudelike onstabiliteit, ŉ toename in misdaad en die fisiese vernietiging van infrastruktuur, om net ŉ paar voorbeelde te noem. Dit gaan die studente se voorland wees, soos reeds die geval is by die NWU-Mafikeng kampus na die brandstigting. Die onlangse sterk uitsprake van professor Cheryl de la Rey, vise-kansellier van die Universiteit van Pretoria, dat geen verdere onrus meer geduld sal word nie en dat die oppergesag van die reg herstel sal word, moet verwelkom en ondersteun word. De la Rey se onlangse besluit om die geskorste EFF-lede egter weer op kampus toe te laat, is in teenstelling met haar kragtige uitspraak, maar mens glo steeds dit sal geld sodra daar weer onrus is. As mynbouhoofde en senior polisielede by Marikana egter dieselfde houding ingeneem het om die oppergesag van die reg te laat geld, sou Marikana nooit gebeur het nie. Die groot opstokers by kampusse wil ŉ tweede Marikana hê om op die emosie en onstabiliteit wat daarna gaan volg, te teer. Dit kan nie toegelaat word nie.